Kegyelem nektek és békesség Istentől a mi Atyánktól és az Úr Jézus Krisztustól! Ámen

Mt 20, 1-16
*Hasonló a mennyek országa ahhoz a gazdához, aki korán reggel kiment, hogy munkásokat fogadjon a szőlőjébe.  2Miután megegyezett a munkásokkal napi egy dénárban, elküldte őket a szőlőjébe. 3Amikor kiment kilenc óra tájban, látta, hogy mások is állnak a piacon tétlenül, 4és ezt mondta nekik: Menjetek el ti is a szőlőmbe, és ami jogos, megadom nektek. 5Azok pedig elmentek. Ismét kiment tizenkét óra körül és délután három óra tájban, és ugyanígy tett. 6Amikor pedig délután öt óra tájban is kiment, talált újabb embereket, akik ott álldogáltak, és megkérdezte tőlük: Miért álltok itt egész nap tétlenül? 7Azok pedig így válaszoltak: Mert senki sem fogadott fel bennünket. Erre ezt mondta nekik: Menjetek el ti is a szőlőmbe! 8Miután pedig beesteledett, ezt mondta a szőlő gazdája a munkások vezetőjének: Hívd ide a munkásokat, és fizesd ki a bérüket, az utolsókon kezdve az elsőkig. 9Ekkor jöttek azok, akik öt óra tájban álltak munkába, és kaptak egy-egy dénárt. 10Amikor az elsők jöttek, azt gondolták, hogy többet kapnak, de egy-egy dénárt kaptak ők is. 11Amikor átvették, zúgolódni kezdtek a gazda ellen, 12és ezt mondták: Ezek az utolsók egyetlen órát dolgoztak, és egyenlővé tetted őket velünk, akik az egész nap terhét hordoztuk, és szenvedtünk a hőségtől. 13Ő pedig egyiküknek így felelt: Barátom, nem bánok veled igazságtalanul. Vajon nem egy dénárban egyeztél meg velem? 14Vedd, ami a tied, és menj! Én pedig az utolsónak is annyit akarok adni, mint neked. 15Hát nem tehetek azt a javaimmal, amit akarok? Vagy azért vagy irigy, mert én jó vagyok hozzájuk?  16Így lesznek az utolsókból elsők, és az elsőkből utolsók.*

Kegyelem igazságában élő Gyülekezet!

Nem hiszem, hogy egyedül vagyok azzal, hogy némiképp irigykedve tudom csak szemlélni azokat, akik az áruházakban valahogy olyan természetes módon tudják megúszni a hosszú sorban állást. Állunk a hosszú sorban mi többiek, ők meg csak cirkálnak kicsit a zárt kasszák mentén, aztán hirtelen bemondják, vagy már nyitját is az egyik kasszát, ők pedig már pakolják is a futószalagra az áruikat. A sorban állva elsőre mindig olyan érzés fogja el ilyenkor az embert, mintha ő ezzel hátrányba kerülne, mintha a másik megelőzött volna engem. Pedig ez nyilván való butaság, hiszen én attól, hogy ő máshol, másik kasszánál sorra került, valójában se előrébb, se hátrébb nem lettem. Épp ugyanott állok, nem lett rosszabb a helyzetem, de mégis, valahogy benne feszül ilyenkor az emberben a gondolat: „nekem kellene már ott tartanom, én már kiérdemeltem”.
Ha azonban belegondolunk ilyenkor a helyzetünkben, a vágyakozásunkba, akkor meglehetősen gyorsan tetten érhetjük magunkat, hogy valójában nem is a kijutás már az igazi vágyakozásunk, hanem, hogy előrébb legyek, mint a másik, mert szerintem az úgy igazságos.

Mert, hogy szeretünk bizony igazságot tenni. Szeretünk rendet tenni a világban a mi szépérzékünk és igazságérzetünk szerint, csakhogy többnyire észre se vesszük, hogy ilyenkor mi mindent hagyunk figyelmen kívül. A házasság hetében arra is utalhatok, hogy a párkapcsolatban mennyiszer vagyunk ugyanígy, mennyi vitánk, veszekedésünk fakad épp ebből, hogy a saját igazságunkat olyan hangosan halljuk, de nem vesszük észre, nem akarjuk meghallani a társunk nehézségét, félelmét, bánatát, az ő valóságát, az ő igazságát és valóban, mint két kos, csak egymásnak feszülünk.

Be kell lássuk, hogy bár Jézus is azt mondja, hogy keskeny az az út, szűk az a kapu, ami a Mennyországba, az Örök Életre visz, viszont, ha rajtunk múlna, akkor még messze sokkal szűkebb lenne. Illetve pontosítok, ha mi állnánk ott a Menny kapujában, akkor leszerelnénk az ajtót, befalaznánk és egy saját magunk számára épp megfelelő lyukat vágatnánk rajta. Aki pedig nem épp ugyanolyan, mint én, az előtt pedig sajnálatot mímelve tennénk szét a kezünket, hogy „sajnos így ő nem megfelelő”.

Éppen ezért, mi Istent is gyakran látjuk igazságtalannak. Hiszen, hogy lenne igazságos, hogy azt is ugyanúgy szereti, aki fele annyit se tett, mint én, de kétszer annyit hibázott. Hogy lenne igazságos, hogy ugyanúgy öleli magához azt, aki sose járt bibliaórára, és istentiszteletre is csak évi kétszer jön el? Hogy lenne igazságos, amikor ő a gyülekezet teljes értékű tagjának akarja hívni azt is, aki anno ártott a gyülekezetnek, legyen az akár Pál apostol, vagy épp egy exkommunista.
Isten mintha nem értené a játékszabályokat… a jó elnyeri méltó jutalmát, a rosszat pedig jól meg kell büntetni. Hát ezt már a kisiskolás is tudja, a Mindenható hogy-hogy nem?

Ahogy mondtam: szeretünk igazságot és rendet tenni, és bizony még a mi mennyei Atyánkat is úgy jól kiokosítanánk időnkét... Csak épp az a baj, azt nem vesszük észre, hogy a mi szépérzékünk és igazságérzetünk torzult el, nem pedig az Övé. Mi vagyunk azok, akik hasonultunk a világi igazsághoz és az itteni csillámló, de valójában kifacsart szépségekhez.
Mi vagyunk azok, akik mindennapi kenyérért könyörgünk, kapunk is bőven, hogy félelem nélkül adhassunk is, de mi inkább eltesszük a pluszt a kamrába és hagyjuk megpenészedni, hogy aztán az éhező helyett inkább a kukát etethessük.
Mi vagyunk azok, akik bűnbocsánatért könyörgünk napról napra, de aztán számonkérjük az Urat, hogy miért akar Ő könyörülni azokon, akikről még én is tudom, hogy bűnösök?
Mi vagyunk azok, akik elvileg örülünk, ünneplünk, hogy az Isten kegyelme és szeretete által élhetünk, de közben inkább a zúgolódásoktól, irigykedésektől és szeretetlenségtől tesszük hangossá az életünket.
Mi vagyunk azok, akik odamegyünk a gazdához a nap végén és azt mondjuk: Uram, nekem több járna!

Ahogyan a példázatban a kora reggel dolgozók, úgy mi is bizony nagyon könnyen hagyjuk, hogy eltorzuljon a kegyelem megélése, hogy a szeretetre vakokká, süketekké, sőt teljesen érzéketlenekké váljunk és elhiggyük a világnak, hogy attól, hogy a másik előbb jut a kasszához egy másik sorban, hogy az Isten őt is szereti és neki is kegyelmet akar adni, attól én hátrébb leszek akár csak egy arasznyival is.

Nem csak a példázatban, hanem nekünk is rá kellene már jönnünk, el kellene már hinnünk, hogy nem az Úr igazságtalan, a probléma épp úgy nálunk keresendő, mint a példázatbeli zúgolódó munkásoknál. Neked szól a kérdés, minden irigy, számonkérő, önmagasztaló pillanatodban: „*Vagy azért vagy irigy, mert én jó vagyok hozzájuk?”.*Hiszen miben egyezett meg a hajnali munkásokkal a gazda? 1 dénárban, amit ki is fizetett. Hiszen ők választották a gazdát, vagy a gazda hívta el őket? Valójában ők azok, akik már a nap elejétől örülhetnek, hogy meg lesz a betevő falat nekik és a családjuknak is. Ők azok, akik egész nap békességben és nyugalomban élhetnek, mert tudják a nap elejétől, hogy ha csak ők nem hagyják el a gazdát, akkor őket már megtartja a kiválasztottság kegyelme.
Hát te is épp így lehetnél ezzel! Szabadon élhetnél minden irigységtől, szorongástól és önzéstől! Mert téged már kiválasztott a szőlőjébe a gazda, neked már biztos helyed van Nála, a te számodra már megszólalt érthetően az elhívás, a kegyelem hangja. Hiszen már megismerhettük Krisztus megváltását, már élhetnénk az Ő szeretetének, az Ő szabadításának a szabadságában.
De úgy, ahogyan a hajnaltól munkát kapó szőlőmunkások mi is hajlamosak vagyunk megfeledkezni arról, hogy a gazdához akartunk tartozni, az Ő kegyelmét, az Ő elhívását vágyta a szívünk és mi azt már megkaptuk.
De a kísértések között eltorzulnak a gondolataink és már nem azt látjuk, hogy a másik ott remeg a napja, az élete nagy részében és egyre csak reménykedik és keresi, hogy vajon ő kelleni fog-e még, számára is van-e kegyelem, hogy felé is odafordul-e valaki majd igazi szeretettel? De az irgalmatlan, a szeretetlen szem ezt nem akarja meglátni, ezt nem akarja meghallani! Ha nem a Gazda, az Isten szeretete vezet, hanem a saját magam súlyozta igazság, akkor ítélkezni, kirekeszteni, büntetni akarok. Mert akkor sajnálom tőlük, mindenki mástól a kegyelmet, amit én is ingyen, Krisztusért, szeretetből kaptam.

A példázatban a később felbéreltek, az utolsó órában felbéreltek, nem lusták, nem munkakerülők, hanem olyanok, akik szintén örültek volna, ha reggel óta a kegyelem békességében élhetnek, ha már kora reggel óta tudhatták volna, hogy ők is kellenek a gazdának.
Az, aki téged megbánt, aki el akar nyomni, aki ma bármilyen módon ellened támad, az nem az ellenséged, akinek vissza kell vágnod, hanem azaz elveszett, reményvesztett, a szívébe rettegve remegő napszámos, aki csak reméli, hogy egyszer még ő is kelleni fog, hogy még ő is kaphat kegyelmet, hogy majd jön egy igaz Gazda, aki talán elhívja őt is.

Nagy szavaknak, idilli képnek tűnik talán ez, amit lefestek most a hétköznapjaidra nézve, de valójában nem elrugaszkodott a hétköznapi valóságtól. Gondolj csak arra, hogy milyen az, mikor a csapatversenyeknél a kisgyermeket nem akarják kiválasztani. Milyen érzés, mikor ott állsz, szeretnél a közösség részévé lenni, de nem kellesz? Voltál már ilyen helyzetben? El tudod képzelni, hogy milyen az, mikor senki sem választ, maximum utolsóként csak rásóznak valakire?

Hát ilyen helyzeteket szül a mi emberi, világi igazságunk. Kirekesztést, lenézettséget, megbélyegzést, irigységet, sérelmeket, indulatot, dühöt, megkeseredést. Ez az emberi igazságosság vége.
Isten azonban nem állít a sor végére senkit. Nem mondja rád nézve, hogy ha nincs ló, jó a szamár is. Nem azt mondja, hogy csak akkor választalak, ha elég jó vagy, vagy ha eleget, egy egész napot, egész életet végig dolgozol nekem. Ő azt mondja, hogy kellesz nekem. Értékes vagy nekem. Szeretlek téged és neked is épp úgy kegyelmet akarok adni, mint bárkinek. Neked is ki akarom fizetni az 1 dénárt és a tőled annyira eltérő másiknak is. Érted is odaadom a kereszten Jézust és a tőled annyira eltérő másikért is. Mert az Úr igazsága szeretetből fakad, épp ezért pedig kegyelemre vezet. Ezért Ő el akarja hívni a szőlőjébe a fiatalt és az időst, a tradicionálisan evangélikus családba születettet és kereszténységgel még csak ismerkedőt, a keresztény értelmiségit és a muszlim bevándorlót, a 30 éve hű házasságban élőt és a még önmagával is küzdő meleg fiatalt, a hitért sokat szenvedőt és az őt szó szerint tűzzel vassal üldözőt, az áldozatot és bűn elkövetőjét, engem és téged is. Elhív, hogy tartozz hozzá és Ő kegyelemből, Krisztusért, a nap végén mindannyiunknak, minden munkásának, bármikor is lett az övé, de oda akarja adni az 1 dénárt, az örök kegyelmet.
Ez az a szeretet, amit meg kellene értenünk, aminek az igazságát el kellene végre fogadja a szívünk, akkor is, ha a világ mást diktálna, mert ha ezt nem tesszük, akkor a mi közösségünk is a zúgolódástól lesz hangos és nem a bűnbocsánat kegyelmének örömétől. Halljátok meg és vegyétek komolyan, higgyétek el testvérek, amit Jézus maga mond: *„aki énhozzám jön, azt én nem küldöm el;**mert nem azért szálltam le a mennyből, hogy a magam akaratát tegyem, hanem hogy annak az akaratát, aki elküldött engem.**Annak pedig, aki elküldött engem, az az akarata, hogy abból, amit nekem adott, semmit se veszítsek el, hanem feltámasszam az utolsó napon.”* Éljétek hát Testvérek a kegyelem igazságát! Ámen